עבודה באזרחות לשכבת ט: בחירות בישראל

**הורים יקרים**: צוות אזרחות ט' מבקש לנצל את הבחירות המתקיימות בשנה זו כהזדמנות ללמידת התהליך הדמוקרטי החשוב ביותר. התלמידים יקבלו עבודה על הבחירות, להגשה. על העבודה לא יינתן ציון, אלא הערכה על מידת הרצינות בהכנתה. העבודה לא עוסקת כלל בענייני מפלגות ובהיבטים פוליטיים אחרים, אלא בהיבטים הדמוקרטיים של הבחירות. אנו מבקשים שילדיכם יתלוו אליכם לקלפיות ויעקבו אחר תהליך ההצבעה. אנו מבקשים שתסבירו לילדים את התהליך ותסייעו להם בהכנת העבודה. הסיוע הוא לא בכתיבת התשובות, אלא בדיון פתוח על השאלות. רצוי לסייע לילדים להגיע לתשובות בעצמם. אין צורך להיעזר בספרי לימוד או במקורות אחרים.

**תלמידים יקרים**: בבחירות שיתקיימו ביום ג 22.1.13 אנו מבקשים שתתלוו להורים לקלפיות ביישובים ותשיבו על השאלות הבאות: העבודה להגשה בכתב יד! בשיעור שלאחר הבחירות.

1. חוק יסוד הכנסת קובע כי אזרחי המדינה מגיל 18 ומעלה יכולים להצביע בחירות. מדוע לפי דעתך נקבע גיל זה, ולא (למשל) גיל 15 או 21?

2. אזרח בעל זכות בחירה, המגיע לקלפי על מנת להצביע נרשם בפנקס הבוחרים, כך שלא יוכל להצביע פעם נוספת. מדוע חשוב להקפיד שאיש לא יצביע יותר מפעם אחת?

3. החוק קובע כי יש להקפיד על חשאיות הבחירה: בעלי זכות הבחירה ניגשים לבדם לעמדת ההצבעה; את פתק ההצבעה מכניסים למעטפה; ואת המעטפה משלשלים לקלפי. לא ניתן לדעת באיזו מפלגה בחר כל אחד מן המצביעים. מדוע חשוב להקפיד על עקרון זה לפי דעתך?

4. החוק קובע כי אסור לקיים תעמולת בחירות באזור הקלפי. מדוע?

5. במהלך מערכת הבחירות (בתקופה שקדמה ליום הבחירות) אמצעי התקשורת מפרסמים סקרים המנסים לנבא את תוצאות הבחירות. גם ביום הבחירות נערכים סקרים, אולם החוק קובע כי אסור לפרסם את התוצאות עד שעת סגירת הקלפיות. מדוע?

6. יש אזרחים בעלי זכות בחירה, הבוחרים שלא לממש את זכותם להצביע, ולא מגיעים לקלפי ביום הבחירות. מדוע לדעתך הם נוהגים כך, ומה הסכנה הטמונה בכך לדמוקרטיה?

7. יום הבחירות, על-פי החוק, הוא יום שבתון (=יום שלא עובדים בו, אבל מקבלים משכורת). בשנה האחרונה עלתה הצעה לבטל את השבתון למי שלא יממשו את זכותם להצביע בבחירות, כלומר לנכות שכר של יום עבודה, ממשכורתם של בעלי זכות הצבעה שלא מימשו את זכותם להצביע בבחירות. האם אתה תומך בהצעה זו ומדוע?